Dec | 2013 | MaanKind
‘n Ander Scenario
‘n Ander Scenario – ‘n Voorstel vir Hangklip-Kleinmond Munisipaliteit.
Kersfeestyd in Kleinmond is altyd ŉ baie besonderse tyd. Dit kuier en jil en braai en swem en ry fiets en stap en draf. Terwyl almal in ‘n feestelike stemming is en kuier, is daar altyd mense wat harder as gewoonlik werk, wat ‘n baie groot dankie verdien.
My grootste dankie gaan aan al die manne van die poeftrokke wat van ligdag tot laataand ry. Synde die eienaar van ‘n gastehuis wat tjok-en-blok is oor hierdie tyd, weet ek presies hoe bly ek altyd is as ek daardie bekende dreuning voor ons oranje huis hoor. Wat ‘n verligting!
Die manne van die vullistrokke ry elke dag, en met ‘n glimlag doen hulle hulle werk om ons dorp skoon te hou.
Die kassiere van al die winkels, maar veral by die Superspar, is voorwaar besondere meisies. Die bestuur van ‘n winkel of ‘n restaurant kan hóé goed wees, maar uiteindelik is dit maar die personeel agter die kasregister, of wat jou kos aandra, wat jou koop- of eet ondervinding maak of breek.
Dit is amper weer tyd vir die groot events soos die Total Supersport Challenge en The Big Blues, en dan is daar weer ‘n skielike toename in mense in ons dorp vir ŉ paar dae, met die gepaardgaande probleme soos nou ook, met te min parkering vir die hoeveelheid voertuie.
Nou verskil mense oor die hantering van sulke groepe. Aan die een kant is daar die kamp wat sê die klomp toeriste, atlete en hulle helpers het ‘n arrogante houding wat hulle min steur aan verkeersreëls. Vat hulle vas, is hierdie kamp se mening, die Verkeersdepartement se taak is om wet en orde te handhaaf.
Aan die ander kant sit die groep wat reken die verkeersmanne is onnodig streng en bloot moedswillig met die uitskryf van kaartjies, en dat hulle die atlete en hulle ondersteuners antagoniseer en hulle met ‘n wrang smaak uit ons dorp stuur.
Dis op sulke tye wat ek wonder – Waarom nie sulke geleenthede gebruik en deur ‘n gees van welwillendheid toerisme bevorder nie? Waarom nie eerder ‘n kaartjie onder so ‘n oortreder se ruitveër steek wat lees, U het nou wel die wet oortree deur onwettig ……….., maar Hangklip-Kleinmond Munisipaliteit wens u ‘n heerlike dag toe. Ons hoop om u weer hier te sien!
Niemand kan ontken dat sulke groepe mense ‘n geweldige klomp geld in ons dorp spandeer nie. Al die gastehuis-eienaars en winkels baat daardeur en die eienaars spandeer weer daardie geld in ander besighede in ons dorp. Dit veroorsaak dus ‘n vloei van geld wat moeilik meetbaar is.
Stel uself nou die volgende scenario voor: Meneer Toeris weet hy parkeer onwettig en hy voel alreeds effens skuldig daaroor. Nou kom hy by sy voertuig en sien die papiertjie op sy ruit. Hy werk homself op soos hy naderkom, gereed om die wêreld en sy broer (en dié se dorp) sleg te sê. Hy haal die papiertjie af en vind tot sy groot ongemak dat Kleinmond hom ‘n heerlike dag toewens. Die wind is heeltemal uit sy seile geneem.
Hy gooi die kaartjie in sy kar om hierdie unieke ding vir sy vriende te wys. Tuis in Johannesburg aangekom, is dit dan ook ‘n onderwerp van bespreking by die braai, en hy gaan haal die kaartjie om sy vriende te wys. Mevrou Oningelig wonder waar Kleinmond is, en stuur Slim Kind rekenaar toe om te gaan Google. So leer Slim Kind sommer ook van Kleinmond se wilde perde en dring aan om hulle te kom soek.
Meneer Geld sien dat Ena se Eiendomme in Kleinmond en Gert se Gastehuis die kaartjies geborg het, en meneer Geld neem dadelik kennis, hy is juis op die uitkyk vir nog ‘n vakansiehuis as belegging. Juffrou Joernalis sien hoe sy ‘n artikel verkoop, en begin in haar kop formuleer aan die sinne van die artikel wat sy aan Sensasie-in-elke-Huis gaan verkoop.
Meneer Geld skakel Ena die volgende dag en maak ‘n afspraak en koop die volgende maand ‘n huis in Kleinmond, terwyl hy by Gert se Gastehuis tuisgaan. So kry Hangklip-Kleinmond dan ‘n veel groter inkomste as uit die verkeerskaartjies wat hulle so geredelik uitgeskryf het.
Die Sensasie-in-elke-Huis plaas hierdie artikel omdat dit sensasie en dus verkope spel. Ja, ‘n gees van welwillendheid is seker sensasie, so vreemd is dit, of hoe? So lees duisende mense hierdie artikel, en dieselfde scenario wat by meneer Atleet se braai afgespeel het, speel hom in ander plekke ook af. Nog meer mense kom hou vakansie in Kleinmond, en nog ‘n paar huise verkoop op hierdie manier.
Dink jy dis ŉ vergesogte idee? Ek dink nie so nie.
09 Mon Dec 2013